b'\n_START_ARTICLE_\nSveta Sto\xc5\xa1ija\n_START_SECTION_\n\xc5\xbdivotopis\n_START_PARAGRAPH_\nO Anastazijinom \xc5\xbeivotu, osim vremena njene smrti, ima malo pouzdanih podataka. Umjesto toga postoje legende, uglavnom datirane stolje\xc4\x87ima nakon njene smrti. Po njima je bila rodom iz Rima ili Sirmiuma, odnosno rimska gra\xc4\x91anka patricijskog ranga. Prema jednoj legendi je bila k\xc4\x87er nekog Preteksta i u\xc4\x8denica Svetog Kr\xc5\xa1evana (Krizogon). U katoli\xc4\x8dkoj tradiciji navodi se da joj je majka bila sv. Fausta iz Sirmijuma._NEWLINE_Udav\xc5\xa1i se preko volje za rimskog patricija Pubija, odlu\xc4\x8dila je ostati djevicom, na \xc5\xa1to je uvrije\xc4\x91eni mu\xc5\xbe zatvara u ku\xc4\x87nu tamnicu. Te\xc5\xa1ke trenutke koje tu provodi ubla\xc5\xbeuje joj pismima podr\xc5\xa1ke i ohrabrenja budu\xc4\x87i mu\xc4\x8denik i svetac Krizogon (Kr\xc5\xa1evan). Nakon smrti mu\xc5\xbea, sa skupinom sljedbenika prati Kr\xc5\xa1evana do njegove mu\xc4\x8deni\xc4\x8dke smrti u Akvileji. Put je zatim vodi u Sirmij, odakle se upu\xc4\x87uje prema Solunu i ponovo vra\xc4\x87a u Sirmij. Zbog pomaganja zato\xc4\x8denim kr\xc5\xa1\xc4\x87anima i ustrajnosti u svojoj vjeri, na kraju biva i sama uhi\xc4\x87ena i 25. prosinca 304. mu\xc4\x8deni\xc4\x8dki umorena na loma\xc4\x8di, na otoku Palmariji kod Rima. Kasnije \xc4\x87e biti sahranjena u Sirmiju, da bi u 5. stolje\xc4\x87u njene relikvije bile prenesne u Carigrad, a oko 804. zadarski biskup sv. Donat donosi ih u Zadar i pohranjuje u crkvi koja od tada nosi njeno ime._NEWLINE_U razmjerno bogatoj ikonografiji, s povijesnomedicinskog motri\xc5\xa1ta zanimljivi su prikazi sv. Anastazije s balzamarijem, tj. posudom s pomastima za balzamiranje usmr\xc4\x87enih mu\xc4\x8denika. Vjeruju\xc4\x87i kako osloba\xc4\x91a od otrova, Grci je nazivaju pharmakoyltria, za razliku od Slavena za koje je uzore\xc5\xa1iteljnica, jer poma\xc5\xbee zatvorenicima i osloba\xc4\x91a ih od okova. Budu\xc4\x87i da se njeno mu\xc4\x8deni\xc5\xa1tvo poklapa s Bo\xc5\xbei\xc4\x87em, u nekim se krajevima uvrije\xc5\xbeilo vjerovanje da je sv. Anastazija bila primalja pri Isusovu ro\xc4\x91enju, pa joj na slikama u ruke stavljaju \xc5\xa1kare, koje \xc4\x87e kasnije Svetici pribaviti i epitet za\xc5\xa1titnice cenzure tiska. Uz to, nerijetko ju prizivaju bolesnici s glavoboljama i bolestima u grudima. Premda se u Rimskoj crkvi sv. Anastazija slu\xc5\xbebeno \xc4\x8dasti na Bo\xc5\xbei\xc4\x87, \xc5\xbeele\xc4\x87i joj posvetiti posebnu pa\xc5\xbenju, u Zadru i Srijemu svojoj svetici iznimno posve\xc4\x87uju 15. sije\xc4\x8dnja._NEWLINE_Anastazija se dugo vremena \xc5\xa1tovala kao iscjeliteljica i egzorcistica. Njene relikvije se danas nalaze u Katedrali sv. Sto\xc5\xa1ije u Zadru. Ona je jedna od sedam \xc5\xbeena, osim Bla\xc5\xbeene djevice Marije, spomenuta u Misnom kanonu.'